medieval-data/medieval-letters huggingface dataset:
CIII.  Monasterio Flociacensi privilegia concedit.   (Anno 1146, April. 15.)  [Hujus privilegii mentio tantum exstat apud SAUSSEY,  Annal. eccles. Aurel.,  200 et 226.] CIV.  Ad. Henricum episcopum Moraviensem.--De quodam negotio pacis seminandae eidem commisso.   (Anno 1146, April. 22.) [BOCZEK,  Cod. dipl. Morav.,  I, 240.]
Author: Eugenius III

EUGENIUS episcopus, servus servorum Dei, HENRICO Moraviensi episcopo, salutem et apostolicam benedictionem.

Cum sit apostolicae dignitatis, cui licet indigni praesidemus, officium regni concordiam diligere, informare, et corroborare, et quotidiano totius Ecclesiae in Domino profectui sollicite invigilare; statuimus utile esse semper quatenus et tibi charissimo fideli nostro coadjutori, aliquem vel parvum laborem pro necessitate et utilitate ecclesiae ferendum partiremur. Commisimus itaque tuae sollicitudini verbum pacis, verbum salutare, ut tanquam prudens dispensator Dominici tritici in terra bona, in terra fertilitatis semen seminares, unde et nobis, ex tui laboris fructu, et tibi pro divinae legis cultu et amore corona justitiae succresceret. Si igitur semen verbi ab apostolicae auctoritatis reverentia susceptum fideli terrae, quae reddat fructum temporibus suis, fideliter dispensaverit, et si quidem eo aluerit, ut ortum fecerit fructum, sive si nondum fecerit, si non aliquanto tempore sit adhuc exspectandus, ex dilectione tua certificari optamus. Datum Sutrii, X Kalend. Martii.
CV.  Ad R. Vasatensem episcopum, de abbatia S. Fremerii.   (Anno 1146, April. 22.) [  Gall. Christ.  nov., I, Instr. 190.]
Author: Eugenius III

EUGENIUS episcopus, servus servorum Dei, R. Vasatensi episcopo, salutem et apostolicam benedictionem.

Dilectus filius noster Matthaeus abbas Sancti Florentii, nobis conquestus est quod abbas et monachi S. Fremerii debitam et consuetam obedientiam ei subtrahant, et professionem suam minime secundum regulam observent; et quoniam singulis ecclesiis et ecclesiasticis personis suam volumus exhiberi justitiam, per apostolica tibi scripta praesentia mandamus, quatenus eosdem monachos ex nostra parte districte commoneas, ut debitam et consuetam obedientiam eidem abbati S. Florentii absque contradictione humiliter exhibeant, et excessus suos juxta ejusdem abbatis commonitionem salubriter corrigant, alioquin inobedientiam et dissolutionem eorum impunitas non praeteribimus. Datum Sutrii, X Kal. Maii.
CXI.  Gerhohi, praepositi Reicherspergensis, « contra pessimas novitates » scripta laudat, eumque ad perseverantiam hortatur.   (Anno 1146, Maii 16.) [PEZ,  Thes. Anecd.  I, II, 169.]
Author: Eugenius III

EUGENIUS episcopus, servus servorum Dei, dilecto filio G. Reicherspergensi praeposito salutem et apostolicam benedictionem.

Scripta devotionis tuae benigne recepimus, fervorem tuae religionis ex eorum inspectione manifeste cognovimus, concaluit cor tuum intra te, et in meditatione tua exardescet ignis: ignitum quoque eloquium tuum vehementer. Super hoc itaque, quod contra pessimas novitates, commotiones quoque, quae contra Ecclesiam Dei oriuntur, te zelo charitatis exardescere cognoverimus, paterno affectu gaudemus, et devotionem tuam in Domino collaudamus. Verum quia bonum est incipere, sed multo melius consummare, dilectionem tuam in Domino commonemus ut in bono proposito firmiter perseveres, quia nos personam tuam tanquam litteratum et religiosum virum paterna charitate diligimus, et in quibus secundum Deum possumus, honorare et manutenere volumus. Data Sutrii, XVII Kal. Junii.
CXIII.  In ecclesia S. Wicberti Quedlinburgensi institutum a Thoma, presbytero cardinali, apostolicae sedis legato ordinem canonicum confirmat.   (Anno 1146, Maii 24.)  [ERATH  Cod. diplom, Quedlimburg.  87.] CXIV.  Ad Henricum episcopum Moraviensem.--Adversis rebus afflictum consolatur. Commendat Tebaldum Wladislai ducis fratrem, excommunicatione solutum. Sacerdotes quosdam ob sacra in Cunradi excommunicati terra procurata muneribus dejectos nuntiat. Permittit ut Wladislaum absolvat.   (Anno 1146, Maii 25.) [THEINER,  Disquisit. critic.,  209.]
Author: Eugenius III

EUGENIUS episcopus, s. s. D. venerabili fratri HENRICO Moraviensi episcopo s. et a. b.

Tribulationibus et angustiis, quas ab infidelibus illis te jam diu passum esse cognoscimus, paterno affectu compatimur, quamvis nos permittente Domino multis tribulationibus fatigemur. Verumtamen non ignorat tua discretio, quia omnes qui volunt pie vivere in Christo Jesu, expedit hujus saeculi tribulationes sustinere. Ipse etenim Dominus noster Jesus Christus non ad mundi gaudia, sed ad passiones et mortem etiam pro nobis tolerandam a Patre missus est. Ipsum itaque caput nostrum imitari debemus, quia si pro ipso persecutiones patimur, certi de promisso ejus beati erimus. Confortare igitur, charissime in Christo frater, et viriliter age, quia Salvator noster suos usque in finem non derelinquet, et nos, in quibus secundum Deum possimus, opem et consilium tibi impendere parati sumus. Theobaldum fratrem dilecti filii nostri W. illustris Bohemorum ducis, qui personam tuam et illos qui tecum erant invasit, cum quibusdam sociis suis recepimus, et accepto ab eo juramento ut de tanto excessu juxta mandatum nostrum satisfaceret, absolvi fecimus. Post absolutionem vero ei praecepimus ut clericum vel monachum de caetero non capiat, nec capienti assensum praebeat. Deinde autem condigna sibi injuncta poenitentia ipsum ad tuam discretionem remisimus, ut secundum quod devotionem et compunctionem ipsius cognovimus, cum eo misericorditer agas. Monuimus etiam ipsum et studiose rogamus, ut tam devotus et humilem se ipsum tibi exhibeat, ut de tanta offensa a Domino et a te indulgentiam mereatur. Wradizlaum vero pro hac eadem offensa excommunicatum, cum valida infirmitate detentus ad nostram praesentiam, sicut accepimus, venire non potest, discretioni tuae committimus, ipsumque absolvendi et condignam ei poenitentiam injungendi tibi concedimus facultatem. Praeterea beati Gregorii de inobedientibus mandatis sedis apostolicae sententiam prosequentes, tres praesumptuosos sacerdotes, videlicet Bolemilum, Ballum, Sorith, qui, prout nobis significatum est, in terra Conradi a nobis excommunicati, nostra auctoritate a divinis officiis interdicti, divina officia celebrare praesumunt, ab officio omnino deponimus et beneficium ecclesiasticum eis interdicimus. Ad haec, cum religiosis ac discretis personis opus habemus, per apostolica tibi scripta mandamus, quatenus quam citius tibi opportunum fuerit, praesentiam tuam nobis exhibeas, et tunc de negotio quod per dilectum filium nostrum D. Pragensem praepositum nobis significasti, tibi plenius respondere curabimus. Dat. Biterbii, VIII Kal. Junii.
CXV.  Monasterii Varlariensis jura de eligendo abbate ac de deferenda advocatia confirmat.   (Anno 1146, Maii 25.) [HUGO,  Annal. Praem.,  II, Pr., p. 652.]
Author: Eugenius III

EUGENIUS episcopus, servus servorum Dei, dilectis filiis ALBERTO praeposito Ecclesiae de Varlar, ejusque fratribus, salutem, in perpetuum.

Quandoquidem volumus ecclesiarum omnium ura illibata servari. . . . . . . . etc. Obeunte te nunc ejusdem loci praeposito, vel tuorum quolibet successorum, nullus ibi qualibet subreptionis astutia vel violentia praeponatur, sed liceat vobis communi consilio, vel parti consilii sanioris, secundum Dei timorem et beati Benedicti Regulam, absque ullius contradictione praepositum eligere. Porro loci vestri advocatiam nullus invadere vel usurpare praesumat, nisi quem praepositus et fratres secundum Deum et ipsius loci utilitatem unanimiter praeviderint eligendum; et Praemonstratensis vos secundum beati Augustini Regulam in Praemonstratensi ordine primitus confirmatos, ipsi utpote matri in omnibus, quae ordo expostulaverit debetis obedire, et jure filialitatis ab ea nullatenus declinare; sane ne sequens aetas aliquid in contrarium, quod absit, moliatur, ea quae statuimus, per praesentis scripti paginam apostolica auctoritate corroboramus. Cunctis ergo eidem loco sua jura servantibus sit pax Domini nostri Jesu Christi. Amen, amen. Ego Eugenius Catholicae Ecclesiae episcopus. Ego Conradus Sabinensis episcopus. Ego Octavianus diaconus cardinalis Sancti Nicolai in Carcere Tulliano. Ego Guido presbyt. card. Sancti Chrysogoni. Datum Viterbii per manum Roberti sanctae Romanae Ecclesiae presbyteri cardinalis et cancellarii, VIII Kalend. Junii, indictione IX, Incarnationis Dominicae anno 1146, pontificatus vero domni Eugenii III papae anno II.
CXVII.  Villano archiepiscopo Pisano omnia indulta quae olim Innocentius II Balduino concesserat, iterata liberalitate confirmat anno 1146, Kalendas Junii, indictione octava. « Datum Viterbii per manum Roberti, S. Romanae Ecclesiae cardinalis cancellarii. »    (Anno 1146, Jun. 1.)  [UGEHLLI,  Italia sacra,  III, 394.] CXVIII.  Henricum Moraviensem, Ottonem Pragensem, episcopos, Wladislaum ducem et universum clerum et populum per Bohemiam et Moraviam constitutos ad comprimendam clericorum incontinentiam hortatur.   (Anno 1146, Jun. 2.) [THEINER,  Disquisit. critic.,  208.]
Author: Eugenius III

EUGENIUS episcopus, s. s. D., venerabilibus fratribus HENRICO Moraviensi, OTTONI Pragensi episcopis, dilectis in Christo filiis WLADIZLAO duci et universo clero et populo per Bohemiam et Moraviam constitutis s. et a. b.

Apostolicae sedis administratio, cui Domino disponente deservimus indigni, tam vicinis quam longe positis nos efficit debitores. Quod praedecessor noster felicis memoriae papa Innocentius intelligens et de vobis paterna sollicitudine curam gerens dilectum filium nostrum Guidonem diaconum cardinalem ad partes illas direxit, et ea quae de incontinentiis clericorum et sacerdotum et aliis enormitatibus in generali concilio promulgavit, per eum vobis annuntiavit et firmiter observanda praecepit. In quibus quia vos, fratres episcopi, et tu, dilecte in Christo fili W., sicut ipso referente didicimus, ei viriliter astitistis, gratiam habemus et devotionem vestram in Domino collaudamus. Sed quoniam non incoepisse tantum, sed perfecisse virtutis est, universitatem vestram rogamus, exhortamur in Domino, atque in peccatorum vestrorum remissionem injungimus, ut vos, quibus in terra illa potestas a Deo commissa est, quae a praefato cardinali jam dicti praedecessoris nostri auctoritate tam de clericorum incontinentia et aliis enormitatibus ibidem vestro consilio et auxilio faciatis. Contemptores vero juxta discretionem vobis a Deo concessam, et sanctorum Patrum statuta debita animadversione coerceatis. De fidelitate quoque et devotione, quam erga beatum Petrum et nos ipsos geritis, et de frequenti visitatione per dilectum filium nostrum Danielem Pragensem praepositum, quem vobis fidelem et vestri honoris amatorem esse cognovimus, praedecessoribus nostris et nobis transmissa, dilectioni vestrae grates referimus. Datum Biterbii IV Non. Jun.
CXIX.  Wladislaum, Bohemorum ducem, rerum ecclesiasticarum studiosum, laudat. Uxori ejus Gertrudi salutem ascribit. Heinricum episcopum Moraviensem commendat.   (Anno 1146, Jun. 2.) [THEINER,  ib.,  209.]
Author: Eugenius III

EUGENIUS episcopus, s. s. D., dilecto in Christo filio W. illustri Bohemorum duci s. et a. b.

Si juxta sacrae Scripturae testimonium particeps mercedis existit, qui bonorum operum adjutorem se praebet, ampliori dignus es merito, qui non tantum adjutor sed etiam actor existis. Ideoque gratum nobis est, qui sicut venerabili fratri nostro Henrico Moraviensi episcopo et dilectis filiis nostris Guidoni diacono cardinali et Danieli Pragensi praeposito referentibus accepimus, ecclesias et ecclesiasticas personas et maxime religiosas diligis et honoras, atque religionem et caetera quae ad honorem Dei spectare noscuntur, in terra tibi a Deo commissa niteris propagare. Enormitates vero illius populi, quae peccatis exigentibus plurimum exercuerunt, et praecipue clericorum incontinentias, quae Deo abominabiles sunt, non solum de capella tua, verum etiam de tota terra illa exstirpare viriliter elaboras. Cum enim ipsi clerici templum Dei, vasa Domini, sacrarium Spiritus sancti esse debeant, indignum valde est, eos cubilibus et impudicitiis deservire. In hoc quoque devotionem tuam in Domino collaudamus, quia cum gens illa prava et antiqua consuetudine nimiae potationi et ebrietati dedita sit, ipse sobrietatem vitio illi contrariam diligis, atque tam istis quam aliis enormitatibus, tanquam catholicus princeps et Deum timens, virilis animi constantia contradicis. Quia igitur non incipienti tantum, sed perseveranti corona promittitur, nobilitatem tuam rogamus et exhortamur in Domino atque in peccatorum remissionem injungimus, quatenus in bono proposito firmiter perseveres, ut et in praesenti, parante Domino, feliciter vivas, et in futuro sempiternae retributionis fructum percipias. Dilectam vero filiam nostram Gertruden ducissam uxorem tuam salutamus et benedicimus, et ut in dilectione Dei et amore religionis juxta bonum initium perseveret in Domino commonemus. Ad ultimum vero praefatum Moraviensem episcopum et D. praepositum, prudentes siquidem et discretos viros, qui personas vestras et vestrum honorem sincero affectu diligunt, tuae et ipsius nobilitati attentius commendamus, et de visitatione vestra praedecessoribus nostris et nobis frequenter exhibita dilectioni vestrae grates referimus. Nos quidem personas vestras vera in Domino charitate diligimus, et in quibus secundum Dominum possimus honorare et exaudire volumus. Dat. Biterbii, IV Non. Junii.
CXX.  Privilegium pro monasterio Stabulensi.   (Anno 1146, Jun. 6.) [MARTEN.,  Ampl. Collect.,  II, 121.]
Author: Eugenius III

EUGENIUS episcopus, servus servorum Dei, dilectis filiis WIBALDO Stabulensi abbati ejusque fratribus tam praesentibus quam futuris, regularem vitam professis, in perpetuum

Apostolici moderaminis clementiae convenit religiosos diligere, et eorum loca pia protectione munire, etc., ut in privilegio Lucii papae, dat. anno 1144, Vid. Patrologiae t. CLXXIX, sub num. 67.Ego Manfredus presbyter cardinalis titulo Sanctae Ego Eugenius Catholicae Ecclesiae episcopus. Ego Cuonradus Sabinensis episcopus. Ego Albericus Ostiensis episcopus. Ego Guido presbyter cardinalis titulo Sancti Chrysogoni. Ego Hubaldus presbyter cardinalis titulo Sanctae Praxedis. Ego Hubaldus presbyter cardinalis titulo Sanctorum Joannis et Pauli. Sabinae. Ego Albertus presbyter cardinalis titulo Sanctae Anastasiae. Ego Ubaldus presbyter cardinalis titulo Sanctae Crucis in Jerusalem. Ego Jordanus presbyter cardinalis titulo Sanctae Susannae. Ego Otto diaconus cardinalis Sancti Georgii ad Velum Aureum. Ego Guido diaconus cardinalis Sanctorum Cosmae et Damiani. Ego Octavianus diaconus cardinalis Sancti Nicolai in Carcere Tulliano. Ego Gregorius diaconus cardinalis Sancti Angeli. Ego Petrus diaconus cardinalis Sanctae Mariae in Via Lata. Ego Cinthius diaconus cardinalis Sanctorum Sergii et Bacchi. Datum Viterbii per manum Roberti sanctae Romanae Ecclesiae presbyteri cardinalis et cancellarii, VIII Idus Junii, indictione IX, Incarnationis Dominicae anno 1146, pontificatus vero domni Eugenii III papae anno secundo.
CXXI.  Henrico, Monaviensi episcopo, mandat ut Wladislaw, ducem Bohemiae, ad satisfaciendum pro illatis Ecclesiae Ratisbonensi damnis commoneat.   (Anno 1146, Jul. 2.) [BOCZEK,  Cod. dipl. Morav.  t. I, p. 250.]
Author: Eugenius III

EUGENIUS episcopus, servus servorum Dei, venerabili fratri HENRICO Moraviensi episcopo, salutem et apostolicam benedictionem.

Quanto amplius de prudentia, religione et honestate tua confidimus, tanto ea quae diligimus, vel odio habemus, tibi fiducialius notificamus, sperantes te, ea quae diligimus, pari affectu diligere, et quae odimus, odio, nihilominus zelo charitatis, habere. Vastitatem et contritionem Ratisponensis Ecclesiae, quae per ducem Henricum, ducem Bohemicum, Fridericum advocatum, palatinum comitem, filios praefecti, et alios complices eorum more tyrannico facta est, ad tuam jam credimus pervenisse notitiam. Unde venerabiles fratres nostri C. Salizburgensis archiepiscopus et. . . . Ratisponensis episcopus, tanquam zelum Dei et amorem justitiae habentes, in praefatos incendiarios et malefactores excommunicationis sententiam protulerunt, et nos eam, quae in parochianos suos ab eisdem fratribus nostris canonice promulgata est, auctoritate apostolica confirmamus. Et quoniam ducem Bohemiae pro vobis affectione paterna diligimus et nullum ei gravamen inferri volumus, per apostolica scripta fraternitati tuae mandamus, ut ex nostra et tua parte ipsum studiose convenias, et districte commoneas, ut omnes qui per ipsum, vel suos in ejusdem sceleris atrocitate in raptionem ducti sunt, liberos abire permittat, de tantis sacrilegiis satisfaciat, et ab ejusdem Ecclesiae perturbatione desistat. Datum Viterbii Non. Julii.
CXXIII.  Theobaldum episcopum laudat quod propter canonicorum bona a civibus occupata urbi suae sacrificiis interdixerit. Mandat ut excommunicationis sententiam eadem de causa in nobiles quosdam a Guidone presbytero cardinali pronuntiatam, observandam curet.   (Anno 1146, Jul. 19.) [UGHELLI,  Italia sacra,  V, 785.]
Author: Eugenius III

EUGENIUS episcopus, servus servorum Dei, venerabili fratri T. Veronensi episcopo salutem et apostolicam benedictionem.

Ex parte communium filiorum Veron. canonicorum nobis significatum esse cognoscas, quod tu propter excessus civium ejusdem loci, qui bona et possessiones eorum violenter occupant, et contra justitiam detinent, in ipsa civitate divina celebrari officia prohibueris. Nos autem idem interdictum a te canonice factum ratum habentes, per apostolica tibi scripta praecipiendo mandamus, quatenus illud tam diu firmiter facias observari, quousque iidem pervasores praefatis canonicis omnia injuste ablata integre restituant, aut cum ipsis de querimonia eadem amicabiliter conveniant. Si vero aliquis sacerdotum ipsius loci contra interdictum ipsius loci divina celebrare officia praesumpserit, canonica censura ita eum coerceas, ut caeteri metum habeant. Praeterea Eleazarum et Pil. filium ejus; Aldericum quoque, Redaldum, Conradum, Mugeti filium, Bachel, Regrigium, Gilbertum, Ulbertum fratres Alberici pastoris, qui bona ipsorum canonicorum, sicut eorum querimonia indicat, et redditus contra justitiam detinent, districte commoneas, ut eadem omnia injuste detenta restituant, et de caetero ab eorum infestatione conquiescant. Quod si post commonitionem tuam contemptores exstiterint, canonicam de ipsis justitiam facias; postremo sententiam excommunicationis, quam ex mandato G. presbyteri cardinalis tunc apostolicae sedis legati in Gir. Grassum et filios ejus, Albertum quoque Surdum et fratrem ejus, atque alios quosdam pervasores bonorum Veronen. Ecclesiae canonice protulisti, per parochiam tuam, quousque satisfaciant, firmiter facias observari, nec eos aliquo modo absolvas donec eosdem canonicos ab eorum infestatione omnino expedias; illos quoque, qui castrum eorum de Pruno nuper combusserunt et homines ejusdem loci depraedati sunt, disticte commoneas, ut omnia ablata, et damna injuste illata cum integritate restituant, et ab ipsorum infestatione omnino desistant; quod si infra XL dies postquam praesentia scripta susceperis facere contempserint, in ipsos sententiam excommunicationis proferas, et quousque satisfaciant, per parochiam tuam firmiter facias observari. Dat. Viterbii, XIV Kal. August.
CXXIV.  A[rnoldo] Tridentino, L[othario] Vicentino, B[ellino] Patavino, episcopis, mandat ut nobiles quosdam occupata canonicorum Veronensium bona reddere cogant.   (Anno 1146, Jul. 19.) [UCHELLI,  Italia sacra,  V, 785.]
Author: Eugenius III

EUGENIUS episcopus, servus servorum Dei, venerabilibus fratribus A. Tridentino episcopo, L. Vicent. et B. Paduano episcopis, salutem et apostolicam benedictionem.

Ex parte filiorum nostrorum canonicorum Veronens. querimoniam accepimus, quod comes Od. et filius ejus Pastro, et cognati ipsius, haeredes quoque et consanguinei, Hen. de Vico Aedri, et alii quidam parochiani vestri bona et possessiones Veronen. Ecclesiae violenter occupent, et injuste detineant. Quia igitur officii nostri est debitam eis justitiam exhibere, fraternitati vestrae per apostolica scripta praecipiendo mandamus quatenus infra XL dies postquam praesentia scripta susceperitis praefatos parochianos vestros districte commoneatis, ut eadem eis bona atque possessiones injuste ablatas cum integritate restituant, et de caetero nihil tale contra Veronen. Ecclesiam facere praesumant. Quod si post commonitionem vestram contemptores exstiterint, canonica eos censura coerceatis. Dat. Viterbii, XIV Kal. August.
CXXV.  Canonicis Veronensibus asserit castrum Ceretense a Widone presbytero cardinali iis adjudicatum.   (Anno 1146, Jul. 19.) [UGHELLI,  Italia sacra,  V, 783.]
Author: Eugenius III

EUGENIUS episcopus, servus servorum Dei, dilectis filiis GILBERTO archipresbytero caeterisque Veronens. Ecclesiae canonicis, salutem et apostolicam benedictionem.

Officii nostri nos hortatur auctoritas ecclesias et ecclesiasticas personas affectione paterna diligere, et earum quieti et utilitati salubriter inposterum, auxiliante Domino, providere. Dilecti in Domino filii, vestris justis petitionibus gratum impertientes assensum, diffinitionem causae quae inter vos et venerabilem fratrem nostrum Tebaldum episcopum vestrum super castro Ceretae, ac villa, atque districta ejusdem loci agebatur a Widone presb. card. canonice factam ratam manere censemus, atque ipsum castrum cum eadem villa, et districto sicut vobis rationabiliter adjudicata sunt auctoritate apostolica confirmamus. Si quis autem hanc nostrae confirmationis paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, atque indignationem omnipotentis Dei et beatorum Petri et Pauli apostolorum ejus incurrat. Datum Viterbii, XIV Kal. Augusti.
CXXVII.  Ad Raimundum Petragoricensem episcopum ut clericos de Roca bovis curtis per excommunicationem compellat ad restituendam Cluniacensibus eam ecclesiam.  (Anno 1146, Sept. 9.][D. BOUQUET,  Recueil,  XV, 441.]
Author: Eugenius III
Date:  [praesentia]

EUGENIUS episcopus, servus servorum Dei, venerabili fratri RAYMUNDO Petragoricensi episcopo, salutem et apostolicam benedictionem.

Ad tuam credimus notitiam pervenisse, quoniam nos controversiam quae inter dilectos filios nostros Cluniacenses monachos et clericos de Rocha-Boviscurtis , super ecclesiam ipsius loci jamdiu agitata est, diligenter audivimus et cum fratribus nostris super ea diu contulimus. Auditis siquidem utriusque partis rationibus et diligenter inquisitis, quoniam ex utriusque partis confessione monachos fuisse in possessione cognovimus, judicavimus ut si monachi duobus aut tribus testibus idoneis in venerabilium fratrum nostrorum Lamberti Angolismensis et Geraldi Lemovicensis , probaverint quod ipsi de possessione ejusdem ecclesiae violenter expulerunt, ipsa possessio eis restitueretur. Nunc autem, sicut praefati fratres nostri litteris suis nobis significaverunt, Cluniacenses monachi probationem ipsam, juxta litterarum nostrarum tenorem, in eorum praesentia compleverunt, sed monachi ipsi, sicut litteris nobis significaverunt, qui restitutionem possessionis ab illo qui abbas dicitur, et aliis clericis qui praesentes aderant, secundum judicium nostrum , minis et contumeliis repulsi, cum iterata querimonia ad nos remissi sunt. Quia igitur Cluniacensis monasterii justitiae minime deesse debemus, et eorumdem clericorum inobedientiam et contumaciam ulterius ferre non possumus, per apostolica tibi scripta mandamus atque praecipimus, quatenus, infra triginta dies postquam praesentia scripta susceperis, ecclesiam ipsam cum ornamentis et caeteris pertinentiis suis monachis Cluniacensibus plenarie restituas. Si vero clerici contradicere praesumpserint eos excommunicatos publice denunties, et tandiu excommunicatos teneas, donec, juxta mandatum nostrum, restitutio compleatur. Facta autem restitutione, si clerici qui ante monachorum expulsionem in ipsa ecclesia ordinati erant, de proprietate agere voluerint, in praesentia praefatorum episcoporum, juxta tenorem aliarum litterarum nostrarum, causa audiatur, et fine canonico terminetur. Alios autem clericos, qui post monachorum expulsionem in ipsa Ecclesia intrusi sunt, nequaquam ad causam de proprietate admitti volumus. Datum Viterbii V Idus Septembris.

Notes: ( La Rochebeaucourt ) (obtinere debuerant)